text: Sådan så krigen ud med tyske øjne
  11 februar 2015 kl. 13.37
  Museum Sønderjylland har en stor samling malerier med motiver fra krigen i 1864 set med danske øjne. Nu har museet købt et billede, der viser krigen set fra tysk side.
  Billedet er lavet af den tyske maler Johann Hermann Kretzschmer, der fulgte med den preussiske hær under krigen.
  - Det var en stor oplevelse at have en række malerier, som så tingene fra tysk side, i huset under vores store særudstilling sidste år, og det er dejligt, at vi nu også fremover har det tyske blik repræsenteret, siger overinspektør Carsten Porskrog Rasmussen.
  Maleriet forestiller en forpostfægtning ved Nybøl vest for Sønderborg, enten 9. eller 10. februar. Det var nogle af de allerførste kampe ved Dybbøl, efter at den danske hær havde trukket sig tilbage fra Dannevirke.
  